arnastofnun/IGC-2024 huggingface dataset:
Fordæming á ofbeldisaðgerðum ísraelsks herliðs í Palestínu Þingsályktunartillaga - þingskjal nr. 1457

151. löggjafarþing 2020–2021.

Þingskjal 1457 - 800. mál.

Flutningsmaður.

Tillaga til þingsályktunar um fordæmingu á ofbeldisaðgerðum ísraelsks herliðs í Palestínu.

Flm.: Halldóra Mogensen, Andrés Ingi Jónsson, Ari Trausti Guðmundsson, Björn Leví Gunnarsson, Guðmundur Andri Thorsson, Helgi Hrafn Gunnarsson, Hjálmar Bogi Hafliðason, Jón Þór Ólafsson, Jón Steindór Valdimarsson, Líneik Anna Sævarsdóttir, Olga Margrét Cilia, Ólafur Þór Gunnarsson, Smári McCarthy, Steinunn Þóra Árnadóttir.

Alþingi ályktar að fordæma harðlega ofbeldisaðgerðir ísraelsks herliðs gegn palestínsku þjóðinni sem og landtökustefnu Ísraelsstjórnar. Alþingi skorar á stjórnvöld í Ísrael að hætta þegar í stað hvers konar beitingu hervalds í samskiptum við Palestínu og að flytja herlið sitt og landtökufólk brott af hernumdum svæðum Palestínu.

Alþingi skorar á ríki heims að taka undir þessa fordæmingu, að styðja við mannréttindi og að beita sér fyrir frjálsri Palestínu.

Greinargerð.

Alþjóðlegu samtökin Mannréttindavaktin (e. Human Rights Watch) gáfu þann 27. apríl sl. út skýrslu þar sem framgöngu Ísraels gagnvart íbúum Palestínu var lýst sem mannréttindaglæp, ofsóknum og aðskilnaðarstefnu (e. apartheid). Undanfarna daga og vikur hefur ofbeldi af hálfu ísraelskra stjórnvalda í garð palestínskra borgara snaraukist með ítrekuðum árásum sem hafa kostað hundruð óbreyttra borgara lífið. Árásirnar fylgja í kjölfar aukinnar spennu á landtökusvæðum vegna brottflutnings palestínskra íbúa af landtökusvæðunum.

Forsvarsmenn Ísraels hafa lýst aðgerðum sínum á þann hátt að þær beinist gegn Hamas-samtökunum og séu liður í að bregðast við hryðjuverkaárásum. En staðreyndin er sú að ofbeldið hefur einna helst beinst að almennum palestínskum borgurum og eru stór hluti særðra og látinna börn. Nýjasta hrina loftárása Ísraelsríkis, sem hefur nú staðið yfir í um viku, eða síðan 10. maí, hefur kostað hið minnsta 198 palestínska borgara lífið, þar af 58 börn og sært yfir 1.200 til viðbótar. Fjölmörg heimili hafa verið sprengd í loft upp og eru nú meira en 34.000 manns á vergangi vegna þessara nýjustu árása. Fjölmargir skólar, spítalar og aðrar opinberar byggingar hafa einnig verið jafnaðar við jörðu. Á sama tíma hafa níu látist og 23 særst í Ísrael vegna árása Hamas-samtakanna.

Alþingi samþykkti samhljóða árið 2011 að fela ríkisstjórninni að viðurkenna Palestínu sem sjálfstætt og fullvalda ríki innan landamæranna frá því fyrir sex daga stríðið árið 1967. Með því varð Ísland fyrst vestrænna ríkja til að svara kalli Palestínumanna eftir stuðningi um að verða fullgildur aðili að Sameinuðu þjóðunum. Árásir á almenna palestínska borgara fela í sér ólögmætar ofsóknir eins þjóðríkis gagnvart almennum borgurum annars. Þær fela í sér víðtæk mannréttindabrot og stríða gegn öllum þeim almennu mannréttindasamningum sem stjórnvöldum nútímans ber að starfa eftir.
Fjármálaáætlun 2022–2026 Breytingartillaga - þingskjal nr. 1511

151. löggjafarþing 2020–2021.

Þingskjal 1511 - 627. mál.

Síðari umræða.

Breytingartillaga við tillögu til þingsályktunar um fjármálaáætlun fyrir árin 2022–2026.

Frá meiri hluta fjárlaganefndar (WÞÞ, HarB, BjG, PállM, SÞÁ).

Töflur í tillögugreininni orðist svo:

Lykiltölur um afkomu og efnahag opinberra aðila.

Rekstraryfirlit fyrir hið opinbera árin 2022–2026.

Rekstraryfirlit fyrir A-hluta ríkissjóðs árin 2022–2026.

Rekstraryfirlit fyrir A-hluta sveitarfélaga árin 2022–2026.

Heildarútgjöld málefnasviða árin 2022–2026.

Útgjaldarammar málefnasviða árin 2022–2026.

Sjóðstreymi ríkissjóðs árin 2022–2026.
Fjármálaáætlun 2022–2026 Breytingartillaga - þingskjal nr. 1513

151. löggjafarþing 2020–2021.

Þingskjal 1513 - 627. mál.

Síðari umræða.

Breytingartillaga við tillögu til þingsályktunar um fjármálaáætlun fyrir árin 2022–2026.

Frá 1. minni hluta fjárlaganefndar (OH).

Við töfluna Heildarútgjöld málefnasviða árin 2020–2024 og töfluna Útgjaldarammar

málefnasviða árin 2020–2024. Eftirfarandi liðir breytist sem hér segir:
Fjármálaáætlun 2022–2026 Breytingartillaga - þingskjal nr. 1515

151. löggjafarþing 2020–2021.

Þingskjal 1515 - 627. mál.

Síðari umræða.

Breytingartillaga við tillögu til þingsályktunar um fjármálaáætlun fyrir árin 2022–2026.

Frá 2. minni hluta fjárlaganefndar (BLG).

Við töfluna Heildarútgjöld málefnasviða árin 2020–2024 og töfluna Útgjaldarammar

málefnasviða árin 2020–2024. Eftirfarandi liðir breytist sem hér segir:
Fjármálaáætlun 2022–2026 Breytingartillaga - þingskjal nr. 1518

151. löggjafarþing 2020–2021.

Þingskjal 1518 - 627. mál.

Síðari umræða.

Breytingartillaga við tillögu til þingsályktunar um fjármálaáætlun fyrir árin 2022–2026.

Frá 4. minni hluta fjárlaganefndar (IngS).

Við töfluna Heildarútgjöld málefnasviða árin 2020–2024 og töfluna Útgjaldarammar

málefnasviða árin 2020–2024. Eftirfarandi liðir breytist sem hér segir:
Fjármálaáætlun 2022–2026 Þingsályktun - þingskjal nr. 1559

151. löggjafarþing 2020–2021.

Nr. 25/151.

Þingskjal 1559 - 627. mál.

Þingsályktun um fjármálaáætlun fyrir árin 2022–2026.

Alþingi ályktar, sbr. lög nr. 123/2015, um opinber fjármál, að stjórnvöld fylgi fjármálaáætlun um opinber fjármál fyrir árin 2022–2026, sem byggð er á fyrirliggjandi fjármálastefnu og skilyrðum hennar, samkvæmt eftirfarandi yfirlitum um markmið fyrir afkomu og efnahag hins opinbera í heild og fyrir opinbera aðila og um áætlanir um þróun tekna og gjalda þeirra næstu fimm árin.

Alþingi telur að fjármálaáætlunin sé í samræmi við markmið fjármálastefnu fyrir árin 2018–2022.

Lykiltölur um afkomu og efnahag opinberra aðila.

Rekstraryfirlit fyrir hið opinbera árin 2022–2026.

Rekstraryfirlit fyrir A-hluta ríkissjóðs árin 2022–2026.

Rekstraryfirlit fyrir A-hluta sveitarfélaga árin 2022–2026.

Heildarútgjöld málefnasviða árin 2022–2026.

Útgjaldarammar málefnasviða árin 2022–2026.

Sjóðstreymi ríkissjóðs árin 2022–2026.

Samþykkt á Alþingi 31. maí 2021.
Aukið samstarf Grænlands og Íslands Þingsályktun - þingskjal nr. 1560

151. löggjafarþing 2020–2021.

Nr. 26/151.

Þingskjal 1560 - 751. mál.

Þingsályktun um aukið samstarf Grænlands og Íslands.

Alþingi ályktar að fela ríkisstjórninni, að höfðu samráði við Alþingi, að fylgja eftir tillögum í skýrslu Grænlandsnefndar utanríkis- og þróunarsamvinnuráðherra um aukin samskipti Grænlands og Íslands á sviðum þar sem hagsmunir landanna fara saman. Gerður verði rammasamningur milli landanna þar sem lýst verði markmiðum á tilgreindum samstarfssviðum, að höfðu samráði við helstu hagsmunaaðila. Af Íslands hálfu verði lögð áhersla á þá málaflokka sem fjallað er um í skýrslu Grænlandsnefndar og tillögur hennar hafðar til hliðsjónar. Í rammasamningnum verði einnig tekið fullt tillit til grænlensku sjálfstjórnarlaganna.

Samþykkt á Alþingi 31. maí 2021.
Breyting á þingsályktun nr. 40/150 um fimm ára samgönguáætlun fyrir árin 2020–2024 Þingsályktun - þingskjal nr. 1561

151. löggjafarþing 2020–2021.

Nr. 27/151.

Þingskjal 1561 - 802. mál.

Þingsályktun um breytingu á þingsályktun nr. 40/150 um fimm ára samgönguáætlun fyrir árin 2020–2024.

Alþingi ályktar, sbr. lög um samgönguáætlun, að eftirfarandi breytingar verði gerðar á ályktun Alþingis um fimm ára samgönguáætlun fyrir árin 2020–2024, sbr. þingsályktun nr. 40/150:

1. Tafla 3 orðist svo:

Tafla 3 – Fjármál flugmála.

2. Tafla 4 orðist svo:

Tafla 4 – Stofnkostnaður – sundurliðun.

3. Tafla 5 orðist svo:

Tafla 5 – Viðhald og reglubundin endurnýjun búnaðar – sundurliðun.

4. Tafla 6 orðist svo:

Tafla 6 – Fjármál Vegagerðarinnar.

5. Tafla 7 orðist svo:

Tafla 7 – Vegáætlun 2020–2024 – sundurliðun nýframkvæmda.

Vísitala áætlana 17.200.

Suðursvæði I.

6. Tafla 9 orðist svo:

Tafla 9 – Hafnabótasjóður – sundurliðun framkvæmda og fjárveitinga.

Framkvæmdir í höfnum í grunnneti.

Skýringar: Frumáætlun um heildarkostnað við framkvæmdir, virðisaukaskattur meðtalinn í kostnaði en ekki í fjárveitingu. Verðlag fjárlaga fyrir árið 2021 í millj. kr.

7. Tafla 10 orðist svo:

Tafla 10 – Sjóvarnir – sundurliðun framkvæmda og fjárveitinga.

Skýringar: Frumáætlun um heildarkostnað við framkvæmdir, virðisaukaskattur meðtalinn í kostnaði en ekki í fjárveitingu. Verðlag fjárlaga fyrir árið 2021 í millj. kr.

Samþykkt á Alþingi 31. maí 2021.
Þekkingarsetur í Reykjanesbæ Þingsályktunartillaga - þingskjal nr. 1659

151. löggjafarþing 2020–2021.

Þingskjal 1659 - 851. mál.

Tillaga til þingsályktunar um þekkingarsetur í Reykjanesbæ.

Flm.: Ásmundur Friðriksson.

Alþingi ályktar að ferðamála-, iðnaðar- og nýsköpunarráðherra skipi starfshóp til að vinna þróunaráætlun vegna uppbyggingar þekkingarseturs á Suðurnesjum. Starfshópurinn geri tillögu um samþættingu frumkvöðlastarfsemi sem byggist á þeim innviðum sem þegar eru fyrir hendi á svæðinu. Starfshópurinn skili af sér tillögum fyrir lok árs 2021.

Greinargerð.

Gerð verði tillaga að þróunaráætlun um samstarf þekkingaraðila sem þegar eru með starfsemi á og við flugvallarsvæðið og Ásbrú og hvernig uppbyggingin og samstarf þessara aðila leiði til þess að svæðið verði sérstakt og eftirsótt fyrir vísindi og nýsköpun. Hér væri höfð til hliðsjónar hugmyndin á bak við Sílikondalinn víðfræga sem byggðist upp af tveimur frjóum kornum sem urðu að miklum akri.

Á næstu árum tengist nýr sæstrengur milli Evrópu og Ameríku við Ísland og eykur mjög alla möguleika á því að gera Ísland að miðstöð gagnavera og þekkingaröflunar mitt á milli sterkustu póla hins vestræna heims. Nokkur gagnaver eru starfandi á Suðurnesjum í dag og mögulegt að byggja frekar upp slíka starfsemi og styrkja þannig alþjóðlegar tengingar á svæðinu.

Sú starfsemi sem fram fer á Ásbrú og framtíðarsýn um nýtt skipulag og uppbyggingu á Keflavíkurflugvelli er góður grunnur fyrir áframhaldandi verðmætasköpun í nágrenninu. Uppbygging þjónustusvæðis kringum Keflavíkurflugvöll og þær alþjóðlegu tengingar sem honum fylgja geta gert svæðið eftirsótt fyrir starfsemi alþjóðlegra stórfyrirtækja.

Suðurnesjamenn hafa lengi verið í fararbroddi þegar kemur að nýtingu jarðhita og þeirra orkustrauma sem honum fylgja. HS Orka rekur tvö orkuver á Suðurnesjum en vegna heppilegrar staðsetningar og einstakra aðstæðna má nýta afgangsstrauma frá orkuverunum til fjölbreyttrar framleiðslu. Meðal þeirra sem njóta góðs af starfseminni má nefna Bláa lónið og snyrtivöruframleiðendur, auk líftækni- og fiskeldisfyrirtækja. Mun fleiri tækifæri eru til samstarfs um nýtingu afgangsstrauma og jarðhita til uppbyggingar atvinnustarfsemi, svo sem til framleiðslu fæðubótarefna og ýmissa vara sem byggja á þörungarækt. Styðja þarf við uppbyggingu innviða fyrir slíka starfsemi á svæðinu og skoða mætti samstarf einkaaðila og opinberra aðila í því sambandi.

Reykjanesskaginn er í dag skilgreindur sem „geopark“ sem þýðir að svæðið er hluti af verndaráætlun Unesco Global Geopark. Það er mikil viðurkenning fyrir þetta einstaka svæði að fá þá útnefningu og fyrir fyrirtæki og stofnanir á svæðinu felast tækifæri í að vekja athygli á þeirri staðreynd. Eldgosið í Geldingadölum mun laða að sér mikinn fjölda ferðamanna og möguleikar gefast á að byggja upp vísindamiðaða ferðaþjónustu. Skoða mætti að koma á fót alþjóðlegu þekkingarsetri á sviði jarðvísinda á svæðinu.

Suðurnesin hafa mikla möguleika á að byggja upp öflugt samfélag og atvinnulíf sem byggir á hugviti, nýsköpun og hátækni. Mikilvægt er að unnin verði áætlun sem miði að því markmiði.
Skipun starfshóps um uppbyggingu opinbers skrifstofuhúsnæðis í Reykjanesbæ Þingsályktunartillaga - þingskjal nr. 1660

151. löggjafarþing 2020–2021.

Þingskjal 1660 - 852. mál.

Tillaga til þingsályktunar um skipun starfshóps um uppbyggingu opinbers skrifstofuhúsnæðis í Reykjanesbæ.

Flm.: Ásmundur Friðriksson.

Alþingi ályktar að fela fjármála- og efnahagsráðherra að skipa starfshóp sem geri tillögu um uppbyggingu opinbers skrifstofuhúsnæðis fyrir fyrirtæki og stofnanir sem þegar eru með starfsemi á Suðurnesjum og Keflavíkurflugvelli. Uppbyggingin verði í samstarfi við einkaaðila og tengist uppbyggingu Kadeco á Keflavíkurflugvelli og í Reykjanesbæ. Starfshópurinn skili tillögu sinni fyrir árslok 2021.

Greinargerð.

Alþingi ályktar að fela fjármála- og efnahagsráðherra að setja á fót starfshóp sem hafi það hlutverk að gera tillögur þvert á ráðuneyti um uppbyggingu opinbers skrifstofuhúsnæðis í Reykjanesbæ í samstarfi við einkaaðila. Byggingin hýsi stofnanir og fyrirtæki sem hafa mikilvægu hlutverki að gegna á flugvallarsvæðinu og við Keflavíkurflugvöll. Uppbyggingin verði liður í því að þau opinberu fyrirtæki og stofnanir sem hafa veigamiklu hlutverki að gegna á Suðurnesjum hafi starfsstöðvar sínar á svæðinu og stuðli að auknu rekstrarhagræði. Þessari framkvæmd munu fylgja samlegðaráhrif fyrir þær stofnanir og fyrirtæki sem nýta saman húsnæði. Samnýting matar- og fundarsala og annarra sameiginlegra rýma lækkar byggingarkostnað og fjöldi starfa í slíkri byggingu getur verið sameiginlegur fyrir öll fyrirtækin og lækkað þannig launakostnað.

Sameiginlegar skrifstofur gætu losað pláss í Flugstöðinni en þörf er fyrir húsnæði í Flugstöðinni sem gæti nýst til leigu eða útvíkkunar á staðbundinni flugtengdri starfsemi sem sífellt kallar á meira rými og aðstöðu.

Starfshópurinn hafi í huga það meginmarkmið og það hagræði sem fælist í því að tengja saman þá aðila undir sama þaki sem þekkingarlega og kostnaðarlega hefðu hag af uppbyggingu húsnæðisins. Hagsmunaaðilar hafa mikinn hag af þróunaráætlun Kadeco á flugvallarsvæðinu og þarf starfshópurinn að skoða hvernig verkefnið gæti stutt við þá áætlun.

Starfshópurinn geri tillögu um að láta fara fram þarfagreiningu vegna byggingar skrifstofuhúsnæðis. Þá þarf að skoða hvernig framkvæmdinni væri best fyrir komið. Einkaframkvæmd í gegnum opinbert einkahlutafélag eða önnur leið sem hafi hagsmuni verkefnisins til langs tíma að leiðarljósi eru möguleikar sem starfshópurinn þyrfti að skoða og gera síðan tillögu til ráðherra um verkefnið.
Tæknifrjóvganir Þingsályktunartillaga - þingskjal nr. 1713

151. löggjafarþing 2020–2021.

Þingskjal 1713 - 860. mál.

Tillaga til þingsályktunar um tæknifrjóvganir.

Flm.: Anna Kolbrún Árnadóttir, Bergþór Ólason, Birgir Þórarinsson, Gunnar Bragi Sveinsson, Karl Gauti Hjaltason, Ólafur Ísleifsson, Sigmundur Davíð Gunnlaugsson, Sigurður Páll Jónsson, Þorsteinn Sæmundsson.

Alþingi ályktar að fela heilbrigðisráðherra að endurskoða reglur um þátttöku hins opinbera í kostnaði við tæknifrjóvganir með það að markmiði að draga úr útgjöldum sjúklinga vegna þessarar heilbrigðisþjónustu. Litið verði til regluverks og framkvæmdar á Norðurlöndunum og miðað að því að staða þeirra sem þurfa á tæknifrjóvgun að halda hérlendis verði ekki lakari en þar gerist.

Endurskoðuð reglugerð um kostnaðarþátttöku taki gildi eigi síðar en 1. nóvember 2021.

Greinargerð.

Með þessari tillögur er lagt til að staða þeirra einstaklinga og fjölskyldna sem þurfa á þeirri aðstoð að halda sem felst í tæknifrjóvgunum verði bætt með því að auka hlutdeild hins opinbera í kostnaði við slíkar aðgerðir. Í því felst aukið jafnrétti þar sem mikill kostnaður við tæknifrjóvganir getur reynst fólki ofviða.

Fyrirkomulag á kostnaðarþátttöku hins opinbera vegna tæknifrjóvgana er nú þannig að Sjúkratryggingar Íslands niðurgreiða fyrstu meðferð um 5% (hlutur sjúklings er 456.000 kr.) og aðra, þriðju og fjórðu meðferð um 65% (hlutur sjúklings 168.000 kr.) skv. gildandi reglugerð frá 31.05.2019. Lyfjakostnaður er ekki hluti þessa kostnaðar.

Á Norðurlöndum er hlutdeild hins opinbera í kostnaði vegna tæknifrjóvgana mun meiri en hérlendis.

Í Danmörku eiga konur undir fertugu rétt á að fá aðstoð við tæknifrjóvgun. Kostnaður við slíkar aðgerðir og rannsóknir vegna þeirra er greiddur af sjúkratryggingakerfinu. Danskar konur greiða hluta lyfjakostnaðar vegna tæknifrjóvgunar en þau útgjöld eru ekki há þar sem lyfin eru niðurgreidd af sjúkratryggingakerfinu. Sjúkratryggingakerfið greiðir fyrir þrjár tæknifrjóvgunartilraunir.

Í Svíþjóð taka sjúkratryggingar þátt í kostnaði við tæknifrjóvganir sem gerðar eru á sjúkrastofnunum hins opinbera. Kostnaðarhlutdeild sjúklings ræðst af búsetu þar sem reglur sænsku lénanna um þetta eru mismunandi. Reglur lénanna um það hversu margar tilraunir til tæknifrjóvgana hið opinbera greiðir eru einnig mismunandi en algengt er að þær séu þrjár.

Finnska sjúkratryggingakerfið endurgreiðir konum sem njóta þar réttinda og fá þær endurgreiddan að hluta eða allan lyfja- og lækniskostnað vegna tæknifrjóvgunarmeðferða í gegnum sjúkratryggingakerfið. Skilyrði fyrir niðurgreiðslu tæknifrjóvgunarmeðferðar er að notaðar séu eigin eggfrumur og að konan sé yngri en 43 ára.

Í Noregi eiga konur rétt á endurgreiðslu úr sjúkratryggingakerfinu vegna kostnaðar við tæknifrjóvganir. Meginregla er að sjúkratryggingakerfið greiðir fyrir þrjár tilraunir vegna tveggja barna, þ.e. til að geta fyrsta og annað barn, alls sex skipti.
Frestun á fundum Alþingis Stjórnartillaga - þingskjal nr. 1746

151. löggjafarþing 2020–2021.

Þingskjal 1746 - 863. mál.

Stjórnartillaga.

Tillaga til þingsályktunar

um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Frá forsætisráðherra.

Alþingi ályktar að veita samþykki til þess að fundum þingsins verði frestað frá 12. júní 2021 eða síðar, ef nauðsyn krefur.
Frestun á fundum Alþingis Þingsályktun - þingskjal nr. 1802

151. löggjafarþing 2020–2021.

Nr. 32/151.

Þingskjal 1802 - 863. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 12. júní 2021 eða síðar, ef nauðsyn krefur.

Samþykkt á Alþingi 12. júní 2021.
Frestun á fundum Alþingis Stjórnartillaga - þingskjal nr. 1854

151. löggjafarþing 2020–2021.

Þingskjal 1854 - 873. mál.

Stjórnartillaga.

Tillaga til þingsályktunar

um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Frá forsætisráðherra.

Alþingi ályktar að veita samþykki til þess að fundum þingsins verði frestað frá 6. júlí 2021 eða síðar, ef nauðsyn krefur.
Frestun á fundum Alþingis Breytingartillaga - þingskjal nr. 1879

151. löggjafarþing 2020–2021.

Þingskjal 1879 - 873. mál.

Fyrri umræða.

Breytingartillaga við tillögu til þingsályktunar um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Frá Andrési Inga Jónssyni, Guðmundi Andra Thorssyni og Ingu Sæland.

Við tillögugreinina bætist: enda verði þing kvatt saman að nýju eigi síðar en 12. ágúst 2021 til sérstaks fundar um stjórnarskrármál.

Greinargerð.

Lagt er til að þing komi saman til sérstaks fundar um stjórnarskrármál áður en boðað verði til alþingiskosninga. Á þeim fundi verði lögfest nýtt breytingarákvæði, sbr. tillögu á þskj. 844, sem geri mögulegt að breyta stjórnarskránni án þingrofs og undirstriki vald þjóðarinnar sem stjórnarskrárgjafa.
Frestun á fundum Alþingis Þingsályktun - þingskjal nr. 1881

151. löggjafarþing 2020–2021.

Nr. 35/151.

Þingskjal 1881 - 873. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 6. júlí 2021 eða síðar, ef nauðsyn krefur.

Samþykkt á Alþingi 6. júlí 2021.
Orkuskipti í flugi á Íslandi Þingsályktun - þingskjal nr. 849

151. löggjafarþing 2020–2021.

Nr. 13/151.

Þingskjal 849 - 330. mál.

Þingsályktun um orkuskipti í flugi á Íslandi.

Alþingi ályktar að fela samgöngu- og sveitarstjórnarráðherra í samráði við ferðamála-, iðnaðar- og nýsköpunarráðherra og umhverfis- og auðlindaráðherra að setja á fót starfshóp sérfræðinga til að móta stefnu og aðgerðaáætlun um orkuskipti í flugi á Íslandi. Starfshópurinn geri tillögur og ræði eftirfarandi:

a. Hvernig Ísland geti orðið í fremstu röð í orkuskiptum í flugi.

b. Hvernig styðja megi við nýsköpun á sviði orkuskipta í flugi.

c. Fýsileika landsins með tilliti til veðurfars og þess hvaða innviðir þurfi að vera til staðar hér á landi vegna orkuskipta í flugi, m.a. í tengslum við nýsköpun, umhverfisvæna orkugjafa og þátttöku í prófunum og alþjóðlegri þróun orkuskipta í flugi.

d. Að sett verði markmið um að byrjað verði að nota umhverfisvæna orkugjafa í innanlandsflugi fyrir árið 2030 og hvernig áætlun um það samrýmist öðrum áætlunum ríkisins í orkuskiptum, nýsköpun og loftslagsmálum.

Lögð er áhersla á að samgöngu- og sveitarstjórnarráðuneytið verði í forsvari við að koma á samtali á milli framleiðenda og flugrekenda með það að markmiði að Ísland verði áfangastaður við prófanir á flugvélum sem nota umhverfisvæna orkugjafa til farþega- og vöruflutninga á heimsvísu.

Starfshópurinn skili skýrslu með tillögum til ráðherra eigi síðar en 1. nóvember 2021.

Ráðherra kynni Alþingi niðurstöðu starfshópsins.

Samþykkt á Alþingi 3. febrúar 2021.
Endurskoðun laga um almannatryggingar Þingsályktunartillaga - þingskjal nr. 920

151. löggjafarþing 2020–2021.

Þingskjal 920 - 553. mál.

Tillaga til þingsályktunar um endurskoðun laga um almannatryggingar.

Flm.: Anna Kolbrún Árnadóttir, Bergþór Ólason, Birgir Þórarinsson, Gunnar Bragi Sveinsson, Karl Gauti Hjaltason, Ólafur Ísleifsson, Sigmundur Davíð Gunnlaugsson, Sigurður Páll Jónsson, Þorsteinn Sæmundsson.

Alþingi ályktar að fela félags- og barnamálaráðherra að skipa starfshóp sem skoði hvort rétt kunni að vera að skipta upp lögum um almannatryggingar, nr. 100/2007, þannig að sérstök löggjöf gildi um ellilífeyri og önnur um greiðslur til öryrkja og fólks með skerta færni. Félags- og barnamálaráðherra skili skýrslu til Alþingis með niðurstöðum starfshópsins fyrir lok maímánaðar 2021.

Greinargerð.

Með tillögu þessari er lagt til að félags- og barnamálaráðherra verði falið að skipa starfshóp sem fái það hlutverk að meta hvort rétt sé að skipta upp lögum um almannatryggingar með þeim hætti að sérstök löggjöf gildi um ellilífeyri og önnur um greiðslur til öryrkja og fólks með skerta færni. Félags- og barnamálaráðherra skili svo skýrslu til Alþingis með niðurstöðum starfshópsins.

Töluverðar lagabreytingar hafa verið gerðar á þeim hluta laga um almannatryggingar sem lýtur að eldri borgurum en ekki hefur tekist að ná fram viðlíka breytingum í málefnum öryrkja.

Í nýlegri skýrslu Ríkisendurskoðunar um Tryggingastofnun ríkisins og stöðu almannatrygginga kemur fram að breytingar á lögum um almannatryggingar hafi verið tíðar. Við endurútgáfu þeirra 1. janúar 2007 höfðu verið gerðar 40 breytingar á eldri lögum sem tóku gildi í janúar 1994. Hinn 1. janúar 2020 hafði núgildandi lögum verið breytt 45 sinnum til viðbótar. Að mati flutningsmanna eru lög um almannatryggingar orðin ógagnsæ og flókin eftir stöðugar breytingar og umbætur. Þá eru dæmi um að mikilvæg ákvæði laganna séu opin til túlkunar sem taki breytingum í meðferð Tryggingastofnunar án þess að nokkuð í lagaumhverfinu hafi breyst. Ríkisendurskoðun telur einnig að meta þurfi hvort rétt kunni að vera að skipta lögunum upp þannig að sérstök lög gildi um ellilífeyri og önnur um greiðslur til öryrkja og fólks með skerta færni. Þótt báðir hópar sæki þjónustu og greiðslur til Tryggingastofnunar er um eðlisólíka hópa að ræða og hagsmunir þeirra oft mismunandi. Það getur tafið nauðsynlega umbótavinnu og því er líklegt að lagasetning yrði skilvirkari ef hún fjallaði um afmarkaðra efni og ef breytingarnar næðu til þrengri hóps en allra lífeyrisþega landsins.